text: Ден на родилната помощ - Регионални новини - RNews.bg
  Кметът на Община Карлово д-р Емил Кабаиванов поздрави медиците
  от АГ отделението на МБАЛ "Д-р Киро Попов" по повод Деня на родилната помощ. Завеждащият отделението д-р Камен Каменов и старшата акушерка Бисерка Иванова пресъздадоха традиционния обичай по измиване на ръце, с който в миналото са се почитали жените, израждали деца. Акушерите показаха най-малкото бебе – момиченце, родено точно днес.
  "В карловската болница, през изминалата година са се родили общо 479 деца, от които 2 двойки близнаци. Това е с 4% повече от предходната година", отбеляза д-р Каменов и благодари на целия екип, работещ в отделението за добрата работа и отличните грижи, които полагат за родилките и техните деца. Д-р Кабаиванов също благодари на целия екип от различни специалисти, които ежедневно даряват Общината с надежда за нов живот и пожела да има повече надежда във всяка една сфера. По повод днешния празничен ден, той направи подарък за АГ отделението.
  Деца от ЦДГ "Слънце" поздравиха медиците с музикална програма и ги закичиха със здравец.
  На тържеството присъстваха председателя на Общински съвет Карлово Стойо Карагенски, зам.-кметът Антон Минев, управителя на МБАЛ "д-р Киро Попов" д-р Христо Пелев, секретарят Стефан Стефанов, майки с техните деца, родени в болницата.